Title: กฎกระทรวง ฉบับที่ 3 (พ.ศ. 2535) ออกตามความในพระราชบัญญัติบริษัทมหาชนจำกัด พ.ศ. 2535

กฎกระทรวง
ฉบับที่ ๓
(พ.ศ. ๒๕๓๕)
ออกตามความในพระราชบัญญัติบริษัทมหาชนจำกัด
พ.ศ. ๒๕๓๕[๑]

อาศัยอำนาจตามความในมาตรา ๑๑ มาตรา ๑๔ (๔) และมาตรา ๑๘ แห่งพระราชบัญญัติบริษัทมหาชนจำกัด
พ.ศ. ๒๕๓๕ รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้

ข้อ ๑  บริษัทต้องไม่ใช้ชื่อดังต่อไปนี้
เป็นชื่อหรือส่วนหนึ่งของชื่อบริษัทโดยมิได้รับพระบรมราชานุญาต
หรือมิได้รับอนุญาตจากรัฐมนตรีที่เกี่ยวข้อง
(๑) พระนามของพระเจ้าแผ่นดิน พระมเหสี หรือรัชทายาท
หรือพระบรมวงศานุวงศ์ ในพระราชวงศ์ปัจจุบัน
(๒) ชื่อประเทศ กระทรวง ทบวง กรม ส่วนราชการ ราชการส่วนท้องถิ่น
หน่วยงานของรัฐ หรือองค์การของรัฐ
(๓) ชื่อที่มีความหมายแสดงว่า
บริษัทหรือกิจการของบริษัทเป็นบริษัทหรือกิจการที่รัฐบาล กระทรวง ทบวง กรม
ส่วนราชการ ราชการส่วนท้องถิ่น หน่วยงานของรัฐหรือองค์การของรัฐ ทั้งของประเทศไทยหรือต่างประเทศ
รวมทั้งองค์การระหว่างประเทศ เป็นเจ้าของหรือเป็นผู้ดำเนินกิจการ

ข้อ ๒ 
บริษัทต้องไม่ใช้ชื่อ คำ หรือข้อความที่มีลักษณะอย่างหนึ่งอย่างใดดังต่อไปนี้
เป็นชื่อหรือส่วนหนึ่งของชื่อบริษัท
(๑) ขัดต่อแนวนโยบายแห่งรัฐ หรือขัดต่อความสงบเรียบร้อยหรือศีลธรรมอันดีของประชาชน
(๒) อาจก่อให้เกิดความสำคัญผิด
หรือการหลอกลวงประชาชนเกี่ยวกับความเป็นเจ้าของ ลักษณะ วัตถุประสงค์
หรือฐานะของกิจการ หรือในประการอื่น

ข้อ ๓ 
ในกรณีที่ใช้ชื่อเป็นอักษรภาษาต่างประเทศ บริษัทต้องเขียนชื่อภาษาต่างประเทศนั้นเป็นภาษาอังกฤษ
ให้มีการออกเสียงตรงหรือมีความหมายตรงกับชื่อภาษาไทย โดยมีคำว่า Public Company
Limited ต่อท้ายชื่อ

ข้อ ๔ 
ในกรณีที่บริษัทประกอบกิจการธนาคาร บริษัทจะไม่ใช้คำว่า บริษัท นำหน้าชื่อก็ได้

ให้ไว้ ณ วันที่ ๑ กันยายน พ.ศ. ๒๕๓๕
อมเรศ  ศิลาอ่อน
รัฐมนตรีว่าการกระทรวงพาณิชย์

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่มาตรา ๑๑ และมาตรา ๑๘ แห่งพระราชบัญญัติบริษัทมหาชนจำกัด พ.ศ. ๒๕๓๕
บัญญัติให้การใช้ชื่อบริษัทเป็นภาษาต่างประเทศลักษณะต้องห้ามของการใช้ชื่อบริษัท
และกำหนดประเภทของธุรกิจที่ได้รับยกเว้นไม่ต้องใช้คำว่า บริษัท นำหน้าชื่อ
ต้องเป็นไปตามที่กำหนดในกฎกระทรวง  จึงจำเป็นต้องออกกฎกระทรวงนี้

ปิยะธิดา/ปรับปรุง
๒๙ เมษายน
๒๕๖๒

[๑] ราชกิจจานุเบกษา
เล่ม ๑๐๙/ตอนที่ ๙๓/หน้า ๑๑/๑๑ กันยายน ๒๕๓๕